Groep oorval gesin op plaas(Argieffoto: Lorraine Claasen) ŉ Uitgebreide soektog is volgens die polisie van stapel gestuur na ŉ groep van minstens nege verdagtes wat Sondagoggend op ŉ plaas in Tinmyne buite Mokopane (Potgietersrus) in Limpopo toegeslaan het. Volgens brig. Motlafela Mojapelo, polisiewoordvoerder, het die verdagtes met geld en ander items ter waarde van nagenoeg R500 000 op die vlug geslaan. Die boer was glo besig om voer vir sy vee voor te berei toe hy deur die groep verdagtes oorval is. “Hulle het hom vasgebind en in sy Toyota Hilux-bakkie geprop.” Die verdagtes het toe met die voertuig na die plaashuis gery waar hulle die boer se vrou en dogter vasgebind het. Die verdagtes het die slagoffers glo gedwing om die kode vir die kluis te verskaf waarna hulle kontant, vier selfone, ŉ tabletrekenaar, twee pistole, drie jaggewere en juweliersware gesteel en in die boer se bakkie daarmee op die vlug geslaan het. “Die voertuig is later verlate in ŉ veld naby Sepharane gekry,” het Mojapelo gesê. “Niemand is nog in hegtenis geneem in verband met die voorval nie.” Marcelle Maritz, VF Plus-leier in Limpopo, het gesê hulle is dankbaar dat niemand noodlottig beseer is tydens die aanval nie. Sy het egter daarop gewys dat mense kwesbaar is vir inbrake en aanvalle op dorpe en plase weens buurt- en plaaswagte wat nie mag patrolleer ten tyde die landwye afsondering nie. “Die regering moet nou regtig ŉ plan maak dat die mense terug op hul poste kan kom om ons omgewings te beveilig. Ek is baie bekommerd hieroor en ons het al provinsiaal en nasionaal na die regering uitgereik hieroor en hulle wil steeds nie gehoor gee nie.” Volgens Maritz sal haar party die week verdere vertoë tot die tersaaklike owerhede in die verband rig. Enigiemand met inligting oor die voorval of die verdagtes word versoek om kol. Mmapitsi Sekotlong te kontak op 082 565 8426 of Stop Misdaad by 08600 10111.